FI Euroopan unionin virallinen lehti C 48/28

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu hakemuksen julkaiseminen

2012/C 48/11

Julkaiseminen antaa oikeuden vastustaa hakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

YHTENÄINEN ASIAKIRJA

NEUVOSTON ASETUS (EY) N:o 510/2006

” ”(PINGGU DA TAO)

EY-N:o: CN-PDO-0005-0628-16.07.2007

SMM ( ) SAN ( X )

1. Nimi:

” ” (Pinggu Da Tao)

2. Jäsenvaltio tai kolmas maa:

Kiina

3. Maataloustuotteen tai elintarvikkeen kuvaus:

3.1 Tuotetyyppi:

Luokka 1.6: Hedelmät, vihannekset ja viljat sellaisenaan tai jalostettuina

3.2 Kuvaus 1 kohdassa nimetystä tuotteesta:

Tämä persikka on syötävä, mehukas hedelmä, joka kuuluu ruusukasvien heimon (Rosaceae) Prunoideae-alaheimon Prunus-sukuun. Sitä kasvatetaan Pekingissä Pinggun alueella sijaitsevien Yanshanvuorten matalilla kukkuloilla maaseudulla, joka kylpee auringossa ja kuumuudessa ja jossa maa on hiekkaista tai savista. Näissä ainutlaatuisissa oloissa Pinggu Da Tao -persikoista kasvaa suuria, kirkkaan värisiä, mehukkaita ja maukkaita hedelmiä, jotka ovat juuri oikeassa määrin makeita ja hapokkaita. Niitä on olemassa kymmenen viljeltyä lajiketta, jotka esitetään alla olevassa taulukossa. Qingfeng on taulukon ainoa keskikokoinen lajike. Yksi Qingfeng-persikka painaa vähintään 150 grammaa, kun taas muiden yhdeksän lajikkeen hedelmät painavat vähintään 275 grammaa.

Pinggu Da Tao -persikan kymmenen lajikkeen fyysiset ja kemialliset ominaisuudet esitetään alla olevassa taulukossa.

Lajike Indeksi Liukenevat ainesosat (20 °C), (%) Kokonaishappoluku (omenahapolla mitattuna) (%) Dajiubao ≥ 12,00 ≤ 0,20 Qingfeng (Peking N:o 26) ≥ 11,50 ≤ 0,42 Jingyan (Peking N:o 24) ≥ 12,00 ≤ 0,20 Yanhong (vihreä N:o 9) ≥ 12,50 ≤ 0,18 August Crispy (Peking N:o 33) ≥ 11,00 ≤ 0,20 Yanfeng N:o 1 ≥ 12,00 ≤ 0,20 Luwangxian ≥ 11,50 ≤ 0,28 Huayu ≥ 12,00 ≤ 0,20 Big Red Peach ≥ 12,00 ≤ 0,20 Century 21st ≥ 12,00 ≤ 0,18

3.3 Raaka-aineet:

—

3.4 Rehu (ainoastaan eläinperäiset tuotteet):

—

3.5 Erityiset tuotantovaiheet, joiden on tapahduttava yksilöidyllä maantieteellisellä alueella:

Seuraavien toimenpiteiden on tapahduttava yksilöidyllä maantieteellisellä alueella: hedelmätarhan valinta ja suunnittelu, istuttaminen, maaperän ja lannoituksen hoito ja kastelunhallinta, oksien muotoilu ja karsiminen, kukinnan ja hedelmien hoito, sadonkorjuu ja sen jälkeinen käsittely sekä varastointi.

3.6 Viipalointia, raastamista, pakkaamista jne. koskevat erityiset säännöt:

Pakkaus: Vain toimivaltaisten laadunvalvontaviranomaisten valvonnassa toimivat yritykset, joilla on oikeus käyttää maantieteellistä merkintää Pinggu Da Tao, saavat pakata tuotteet.

1. Pakkausmateriaalit: Ulkopakkaukset ovat aaltopahvilaatikoita, joiden tulisi olla tukevia ja kestäviä niin, että niitä voidaan käyttää kantavina rakenteina. Niiden on pidettävä tuotteet kuivina ja suojassa homeelta, madoilta, saasteilta ja hajuilta.

2. Pakkausvaatimukset: Hedelmät on pakattava laatikoihin hyvässä järjestyksessä. Eri kerrokset on laatikon sisällä erotettava toisistaan pahvilevyillä.

Kuljetus

Kuljetuksen aikana persikat on jaettava eriin ja ne on pakattava huolellisesti niin, että ne ovat suojassa iskuilta. Säilytyspakkaukset on pidettävä puhtaina ja on varmistettava, että ilma pääsee virtaamaan niissä vapaasti ja että tuotteet ovat suojassa auringolta tai sateelta. Hedelmät on myös suojattava kylmyydeltä tai korkeilta lämpötiloilta.

Persikoita on käsiteltävä varovasti kun ne puretaan, ja niiden kuljettamisessa suositetaan katkeamatonta kylmäketjua. Kuljetusajoneuvot on pidettävä puhtaina, eikä niissä saa olla myrkyllisiä tai vaarallisia raaka-aineita tai tavaroita.

Varastointi

1. Ennen varastointia hedelmät on esijäähdytettävä 4 °C:n lämpötilaan.

2. Varastointilämpötila on 0–3 °C.

3. Varastointitilan suhteellinen ilmankosteus asetetaan 85–90 prosenttiin.

4. Jos kontrolloitu ilmakehä on mahdollinen varastointitilassa, ilmaston olosuhteiden tulisi olla 1 % O2 ja 5 % CO2.

5. Varastointitilan on oltava hajuton. Hedelmät on pidettävä erillään myrkyllisistä tai vaarallisista raaka-aineista ja tavaroista, ja myrkyllisten tai vaarallisten säilöntäaineiden tai materiaalien käyttö on kielletty.

3.7 Merkintöjä koskevat erityiset säännöt:

Saman toimituksen pakkausmerkintöjen on oltava samanmuotoiset ja -sisältöiset.

Yhtiön rekisteröidyn tavaramerkin lisäksi hedelmien pakkaukseen tulisi merkitä myös tuotteen nimi (Pinggu Da Tao) ja suojattu maantieteellinen merkintä Kiinassa. Näiden merkintöjen, samoin kuin maantieteellisen merkinnän symbolin ja laadunvalvonnan jäljityskoodin, tulisi olla selvästi näkyvässä kohdassa pakkauslaatikon ulkopinnalla. Pakkauksiin on myös painettava tiedot lajikkeesta, luokasta (eritelmä) ja nettopainosta, alkuperämaasta ja tuottajasta. Merkintöjen on oltava selkeitä ja pysyviä. Ulkopakkauksen merkintöjen on vastattava sisällä olevaa tuotetta.

4. Maantieteellisen alueen tarkka rajaus:

Pinggu Da Taon maantieteelliseen alueeseen kuuluu 16 kuntaa ja kylää, jotka ovat tällä hetkellä Pekingin Pinggun alueen hallinnon alaisia: Pinggu, Jinhaihu, Yukou, Machangying, Mafang, Donggaocun, Xiagezhuang, Shandongzhuang, Wangxinzhuang, Nandulehe, Zhengluoying, Dahuashan, Liujiadian, Daxingzhuang, Huangsongyu ja Xiong’erzhain lääni.

5. Yhteys maantieteelliseen alueeseen:

5.1 Maantieteellisen alueen erityisyys:

Pinggun alueen leveyspiirin koordinaatit ovat 40° 02′–40° 22′ pohjoista leveyttä ja pituuspiirin koordinaatit 116° 55′–117° 24′ itäistä pituutta. Se sijaitsee pienellä valuma-alueella Yanshanvuorten etelärinteiden matalilla reunakukkuloilla. Tämä alue on idästä, etelästä ja pohjoisesta ympäröivien vuorien keskelle jäävä laakso, joka on täynnä vihreitä kukkuloita. Ju- ja Rujoet virtaavat laakson läpi.

Maaperä on pääasiassa hiekkaista tai savista, se on pehmeää ja sen ilmanvaihto on hyvä ja siinä on paljon kaliumia. Alue on veden suhteen omavarainen, ja vesi on erittäin korkealaatuista. Ilmasto on lämmin ja lauhkea mannermainen monsuuni-ilmasto, jolle ovat ominaisia suuret vaihtelut vuorokausilämpötilojen välillä ja tuntikausien auringonpaiste. Lämpötilaerot kuukauden sisällä ovat suurimmillaan keväällä, jolloin ne ovat 6,8–8,7 °C. Syksyllä ero on noin 6,9–8,9 °C, ja hallavapaa kausi on keskimäärin 191 päivää vuodessa. Alue on erittäin aurinkoinen. Vuodessa aurinkotunteja kertyy keskimäärin 2 555,3 tuntia, ja aurinko paistaa noin 58 % vuorokaudesta.

5.2 Tuotteen erityisyys:

1. Hedelmien suuri koko: Hedelmien suuri koko on yksi Pinggu Da Tao -persikoiden tärkeimmistä piirteistä. Yksi Pinggu Da Tao -persikka painaa keskimäärin yli 20 % enemmän kuin vastaavan lajikkeen persikka, mikä johtuu ainutlaatuisista hedelmäpuulajikkeista, ilmastosta ja luonnonympäristöstä. Keskikokoinen hedelmä painaa vähintään 150 grammaa, ja suuren lajikkeen hedelmä vähintään 275 grammaa.

2. Kirkas väri: Väri on persikoiden ulkonäön ja kaupallisen arvon kannalta tärkeimpiä tekijöitä. Pinggu Da Tao -persikan kuori on puhdas ja kirkasvärinen, ja siinä on runsaasti värjäytymiä.

3. Täyteläinen maku: Pinggu Da Tao -persikoiden tuoksu on täyteläinen, ja niiden maku on makean ja hapokkaan ihanteellinen yhdistelmä. Niiden hedelmäliha on hienoa ja mehukasta. Tasapainoinen maku ja liukenevien ainesosien ja kokonaishapon suhde tekee näistä persikoista aistinvaraisesti erinomaisia.

5.3 Maantieteellisen alueen ja tuotteen laadun, maineen tai muiden erityispiirteiden välinen syy-yhteys:

Ainutlaatuiset luonnonolot – maaperä, vesijärjestelmä, vuorokausilämpötilan vaihtelut, auringonpaiste ja hedelmien pitkälle standardoitu hoito – vahvistavat persikoiden ominaispiirteitä ja laatua. Luonnonoloja voidaan kuvata seuraavasti:

1. Luonnonolot

1. Ilmasto

Pinggu Da Taon viljelty alue sijaitsee vuorten juurella, niiden lämpimällä eteläpuolella. Viljelty alue saa sopivasti auringonpaistetta, ja päivä- ja yölämpötilan välillä on suuri ero, mikä edesauttaa värjäytymien syntymistä ja hiilihydraattien muodostumista. Alueen keskimääräinen säteilymäärä vuodessa on 5,103 joulea/m2, ja aurinko paistaa noin 58 % vuorokaudesta.

2. Maaperä

Pinggu Da Taon viljelty alue sijaitsee Ju- ja Rujokien veden alta vapautuneilla rannoilla. Maaperä on hiekkaista ja vähäsavista. Maaperän läpäisevyys on hyvä, minkä ansiosta persikkapuiden juuret saavat paljon tarvitsemaansa happea ja pysyvät jatkuvasti aktiivisina. Tästä syystä Pinggu Da Tao -persikat ovat makeita ja aromikkaita.

3. Vesi

Pinggu sijaitsee vuoristoisella hydrogeologisella valuma-alueella, jolla on itsenäinen pohjavesijärjestelmä ja jonka vesi on runsasta ja laadukasta. Joella ei saa liikkua, joten pintavesi on saasteetonta. Hedelmäpuut kastellaan pääasiassa hyvälaatuisella pohjavedellä, joka on ensimmäisen laatuluokan juomavettä ja lähes luontaisen kivennäisveden laatuluokkaa. Rationaalisen kastelun ansiosta puut saavat riittävästi vettä itämiskauden, kukintakauden ja hedelmien kehittymisen aikana, joten hedelmiä tulee runsaasti ja ne ovat suuria ja värikkäitä.

2. Historiallinen alkuperä

Persikoiden viljelyllä on pitkät perinteet Pinggun alueella. Siitä löytyy merkintöjä jo Ming-dynastian ajoilta. Liu Ai, Pinggun alueen tuomari Ming-dynastian Longqin-aikana, kirjoitti runon nimeltä Pinggun kahdeksan muinaista maisemaa, jossa Pinggun persikankukkia ylistetään seuraavasti: ”Puolimatkassa kukkulan laelle lumi ei sula koskaan. Persikka kukkii maaliskuussa, mutta sen kukat eivät vielä ole hennoilla nupuillaan. Kun taivas on kirkas, katso rauhassa horisonttiin. Kuu, kirkas kuin jade, odottaa pilvien takana.” Myös Qing-dynastian aikainen keisari Qianlong kirjoitti runon Pinggun persikankukista: ”… kun paju huojuu kuin kevyt savu, ja persikkapuut kylpevät sateessa …”.

3. Inhimillinen ulottuvuus

Persikoiden viljelyllä on pitkät perinteet Pinggun alueella. Siitä löytyy merkintöjä jopa Ming-dynastian aikaisista asiakirjoista. Parhaita kasvatustekniikoita etsittiin pitkään ennen kuin Pinggu Da Tao -persikoille soveltuva tekniikka löytyi. Tähän kuuluvat muiden muassa y:n muotoon tehty istutus ja luonnollinen avoimen keskustan muoto, joka on hyvä ilman vaihtumisen ja valonsaannin kannalta. Hedelmähuoltoon on otettu mukaan kukkien ja hedelmien karsinta ja hedelmien pussittaminen puussa. Näin varmistetaan hedelmien tasainen koko, niiden tasainen kypsyminen ja hyvä värjäytyminen.

Eritelmän julkaisutiedot:

(asetuksen (EY) N:o 510/2006 5 artiklan 7 kohta)

(1) EUVL L 93, 31.3.2006, s. 12.